b'\n_START_ARTICLE_\nKissael\xc3\xa4imet\n_START_SECTION_\nKuvaus\n_START_PARAGRAPH_\nKissat ovat voimakkaita ja ketteri\xc3\xa4 el\xc3\xa4imi\xc3\xa4. Vaikka heimon lajeilla on merkitt\xc3\xa4vi\xc3\xa4 kokoeroja, kaikki lajit muistuttavat ulkon\xc3\xa4\xc3\xb6lt\xc3\xa4 toisiaan. Kissael\xc3\xa4inten koiraat ovat naaraita suurempia ja lihaksikkaampia. Lajien koko vaihtelee noin kahden kilogramman painoisesta mustajalkakissasta noin 300 kilogramman painoiseen tiikeriin._NEWLINE_Kissael\xc3\xa4inten v\xc3\xa4ritys vaihtelee mustasta, oranssiin ja valkoiseen. Monella lajilla on turkissaan naamioitumista helpottavia kuvioita, kuten ruusukkeita, t\xc3\xa4pli\xc3\xa4 ja raitoja. Melanistiset kokomustat yksil\xc3\xb6t ovat joillan lajeilla yleisi\xc3\xa4, mutta kokovalkoiset yksil\xc3\xb6t ovat harvinaisia. Lajien sis\xc3\xa4ll\xc3\xa4 v\xc3\xa4rivaihtelu on runsasta, ja vastasyntyneet ovat usein eriv\xc3\xa4risi\xc3\xa4 kuin t\xc3\xa4ysikasvuiset yksil\xc3\xb6t. Vatsapuoli on yleens\xc3\xa4 valkoinen ja kasvoissa, h\xc3\xa4nniss\xc3\xa4 ja korvien takana mustia tai valkoisia j\xc3\xa4lki\xc3\xa4._NEWLINE_Kissael\xc3\xa4inten hampaisto on sopeutunut liharavintoon, ja sen peruskaava on 3+3 poskihammasta, 1+1 kulmahammasta, 2+3 v\xc3\xa4lihammasta ja 1+1 poskihammasta. Kissael\xc3\xa4inten raateluhampaat ovat hyvin kehittyneet, ja niiden poskihampaat ovat erikoistuneet leikkaamiseen. Kulmahampaat ovat puolestaan pitk\xc3\xa4t ja kartiomaiset ja ihanteelliset saalisel\xc3\xa4inten l\xc3\xa4vist\xc3\xa4miseen pienell\xc3\xa4 voimalla. Ruoan kissael\xc3\xa4imet hienontavat lopullisesti sarveisnystyill\xc3\xa4 pinnoitetulla kielell\xc3\xa4. Hampaiden lis\xc3\xa4ksi kissael\xc3\xa4inten kynnet soveltuvat erityisen hyvin saalistamiseen. K\xc3\xa4velless\xc3\xa4 kynnet eiv\xc3\xa4t kosketa maata, sill\xc3\xa4 j\xc3\xa4nteet vet\xc3\xa4v\xc3\xa4t varpaiden viimeisi\xc3\xa4 niveli\xc3\xa4 yl\xc3\xb6sp\xc3\xa4in. Kissoilla on etuk\xc3\xa4p\xc3\xa4liss\xc3\xa4 viisi varvasta, mutta peukalovarvas on niin lyhyt, ettei siit\xc3\xa4 j\xc3\xa4\xc3\xa4 j\xc3\xa4lke\xc3\xa4 maahan. Takak\xc3\xa4p\xc3\xa4lien peukalovarvas on sen sijaan surkastunut. Jaloissa on my\xc3\xb6s pehme\xc3\xa4t polkuanturat, joiden ansiosta kissat liikkuvat \xc3\xa4\xc3\xa4nett\xc3\xb6m\xc3\xa4sti._NEWLINE_Kissael\xc3\xa4inten kuulo- ja n\xc3\xa4k\xc3\xb6aistit ovat kehittyneit\xc3\xa4. Ne pystyv\xc3\xa4t havaitsemaan heikonkin \xc3\xa4\xc3\xa4nen kaukaa, luokittelemaan sen ja m\xc3\xa4\xc3\xa4ritt\xc3\xa4m\xc3\xa4\xc3\xa4n suunnan. Kissat my\xc3\xb6s erottavat l\xc3\xa4hiet\xc3\xa4isyydell\xc3\xa4 pienenkin liikkeen eritt\xc3\xa4in hyvin. Silm\xc3\xa4ter\xc3\xa4 laajenee pime\xc3\xa4ss\xc3\xa4 hyvin suureksi. Kissan silm\xc3\xa4 on noin kuusi kertaa ihmissilm\xc3\xa4\xc3\xa4 herkempi valo\xc3\xa4rsytykselle, sill\xc3\xa4 verkkokalvon takana on valoa heijastava tapetum lucidum -niminen heijastava kerros. Kissojen tuntoaisti on erityisen herkk\xc3\xa4 yl\xc3\xa4huulten ja silm\xc3\xa4kulmien pitkien viiksikarvojen juurissa.\n_START_SECTION_\nLevinneisyys ja elinymp\xc3\xa4rist\xc3\xb6t\n_START_PARAGRAPH_\nLuonnonvaraisia kissael\xc3\xa4imi\xc3\xa4 tavataan Australiaa ja Etel\xc3\xa4mannerta lukuun ottamatta kaikilta mantereita. Kotikissoja asuu kaikkialla, mutta luonnonvaraiset kissat puuttuvat Australiasta, Uudesta-Seelannista, Japanista, Madagaskarilta, napa-alueilta ja monilta valtamerten erist\xc3\xa4ytyneilt\xc3\xa4 saarilta._NEWLINE_Kissael\xc3\xa4imi\xc3\xa4 el\xc3\xa4\xc3\xa4 puuttomaa tundraa ja napaj\xc3\xa4\xc3\xa4tik\xc3\xb6it\xc3\xa4 lukuun ottamatta l\xc3\xa4hes kaikista elinymp\xc3\xa4rist\xc3\xb6ist\xc3\xa4. Monet lajit ovat generalisteja ja el\xc3\xa4v\xc3\xa4t useissa eri elinymp\xc3\xa4rist\xc3\xb6iss\xc3\xa4. Jotkut lajit puolestaan ovat sopeutuneet tiettyihin ymp\xc3\xa4rist\xc3\xb6ihin, kuten aavikoilla el\xc3\xa4v\xc3\xa4 hietakissa.'